L’Ajuntament de Carcaixent s’adhereix a la campanya “L’hora del planeta” per lluitar contra el canvi climàtic
29 de Marzo de 2019

Carcaixent

L’Ajuntament de Carcaixent s’ha adherit a la campanya L’Hora del Planeta, una iniciativa internacional promoguda pel World Wild Fund of Nature (WWF) que se celebrarà este dissabte 30 de març arreu del món. Durant una hora (de 20.30 h a 21.30 h), s’apagaran els llums de la Plaça Major, el campanar i la façana de l’Ajuntament amb l’objectiu de conscienciar la ciutadania sobre la necessitat de prendre mesures contra l’escalfament global i la contaminació atmosfèrica, així com estalviar energia i disminuir la contaminació lumínica.

Amb esta adhesió, Carcaixent se suma a esta iniciativa en la que participen 180 països de tot el món. Segons la regidora de Medi Ambient, Paula Lozano, es tracta “d’una acció simbòlica, però que posa de manifest la voluntat i el compromís de l’Ajuntament de Carcaixent amb el planeta, propòsit que ja s’està portant a la pràctica amb mesures com la compra de vehicles elèctrics per a ús municipal o el canvi de la lluminària tradicional per llums led”.

La regidora també ha volgut animar la ciutadania a sumar-se de forma particular a L’Hora del Planeta apagant els llums i els aparells elèctrics de les seues cases demà de vesprada. Com a novetat, Paula Lozano també proposa adherir-se a les dos iniciatives de WWF que ha incorporat en esta edició, passar un dia sense consumir combustibles fòssils, intentant disminuir al màxim les seves emissions, i reduir l’ús d’articles d’un sol sol ús, especialment de plàstic. A més, també ha recordat la importància de mantenir este compromís la resta de l’any, amb la incorporació d’hàbits d’estalvi energètic en el dia a dia o l’adquisició de bombetes i electrodomèstics més eficients energèticament.